LBEYYEḌ– Yenna-d, ass n lexmis, ucennay Bachir Belhadj, yiwen seg tgejda n ccna amaziɣ deg wenẓul-utrim n Lezzayer, dakken ccna d ttawil amellil i weḥraz n tgemmi tamaziɣt yeẓẓan deg Lbeyyeḍ d twilayin n wenẓul-utrim n Lezzayer.
Anaẓur-a ay yesɛan, ass-a, 65 n yiseggasen, yenna-d i Tnegga n Yisalan n Lezzayer dakken amecwaṛ-nnes anaẓuran yebda-d deg yiseggasen n 1970, yernu seg yimir-nni ay la yettmahal akken ad yeḥrez tigemmi tamaziɣt tanesbaɣurt n twilayt n Lbeyyeḍ d wenẓul-utrim n Lezzayer.
Iwekked-d dakken tizlatin-nnes d tid ay yerzan amezruy n temnaḍt d yensayen-nnes am tezlit n « Busemɣun », am wakken ay d-yeggar tiɣri s tezlatin-nnes i yimezdaɣen n temnaḍt-a akken ad msetlalen gar-asen.
Acennay-a, umi semman yimarayen-nnes « Ait Menguellat », yenna-d dakken tamnaḍt n wenẓul-utrim n tmurt s umata, d Lbeyyeḍ s lxuṣuṣ, d afurk n yedles amaziɣ ay yeẓẓan deg temnaḍt-a, yernu arraw n tewsatin timaziɣin n yeɣrem aqbur n Busemɣun, aydeg zedɣen 4000 n yemdanen, ssawalen tamaziɣt ar ass-a.
Iɣrem-a aqbur yettwabna deg lqern wis 3. Imezdaɣen-nnes ssawalen yiwet n tentala ttinin-as « tacelḥit » yernu ḥerzen insayen-nsen, ɣef wakken ay d-yenna unaẓur Bachir Belhadj ay ilulen deg temnaḍt-a.
kab_Latn kab_Latn kab_Latn kab_Latn kab_Latn